曾巩
答葛蕴
我初未识子，已知子能文。
春风吹我衣，蜚召入九阍。
众中得了辞，默许非他人。
方将引飞黄，使出万马群。
差之在须臾，气沮不复论。
大明临万物，我亦傍车尘。
相逢扶桑侧，一揖意自亲。
屈子果由我，相示以无言。
同行千步廊，揽辔金马门。
归来客舍中，未及还往频。
东舟载子去，千里不逡巡。
今者坐瓯越，相望若参辰。
忽有海上使，问我及墙藩。
得子百篇作，读之为忻忻。
大章已逸发，小章更清新。
远去笔墨畦，徒识斧凿痕。
想当经营初，落纸有如神。
勉哉不自止，直可闚灵均。
我老未厌此，持夸希代珍。
朝吟忘日昃，暮吟忘日曛。
发声欲荐子，自笑不足云。